Toften

Toften er en innsjø nord i Laxå kommune i Sverige.

Sjøen får tilførsel vesentlig fra to elver som begge heter Svartån, en fra sør og en fra nordvest. Sjøen er regulert for kraftproduksjon ved utløpet i Hasselfors. Her renner Svartån ned til innsjøen Teen og videre til Hjälmaren ved Örebro. Berggrunnen består av gneis, og løsmassene domineres av morene. Det er nesten ikke noe dyrket mark rundt sjøen, terrenget er for det meste dekket av barskog.

Jevnlige undersøkelser av plankton og bunnfauna viser en god økologisk status.

I innsjøen finnes abbor, brasme, gjedde, gjørs, hork, krøkle, lagesild, lake, laue, mort, sik og sørv. I området finnes også havørn.

Det er en kommunal badestrand ved Sundet litt sør for Hasselfors. Langs vestsiden av sjøen går riksvei 205, hvor det også er rasteplasser og badeplasser.

Referanser

Se også 
 Liste over innsjøer i Skandinavia

Innsjøer i Örebro län
Reservoarer i Sverige